Emmaboda
Store norske leksikon,Geografi,Verdens geografi,Europa,Sveriges geografi
Emmaboda er en kommune i Småland i Sverige, i Kalmar län. Arealet er 692 km2, med 9349 innbyggere (2017). Den større delen av kommunen utgjøres av skogstrekninger med slakt relieff og lite utpregede terrengformer. Et sentralt daldrag dannes av Lyckebyån, som fortsetter inn i nabolandskapet Blekinge og munner ut ved Karlskrona.
Kommunen har lange industri- og håndverkstradisjoner innen glasstilvirkning, og har fortsatt flere kjente glassverk i drift (Boda, Johansfors og Åfors). I kommunesenteret Emmaboda (4962 innbyggere 2011) ligger Saint-Gobain Emmaboda Glas, som framstiller planglass.Emmaboda er et jernbaneknutepunkt, da hovedlinjen fra Göteborg og Växjö her forgrener seg mot Kalmar og Karlskrona. Kommunen har i lengre tid hatt nedgang i folketallet. Les mer i Store norske leksikon Småland Sverige Eksterne lenker Emmaboda kommunes hjemmeside